b'\n_START_ARTICLE_\nKarel Linhart\n_START_SECTION_\n\xc5\xbdivljenje in delo\n_START_PARAGRAPH_\nV letih 1893\xe2\x88\x921899 je v Ljubljani obiskoval realko. Sprva se je pridru\xc5\xbeil socialnodemokratskemu gibanju. Nekaj \xc4\x8dasa je sodeloval pri uredni\xc5\xa1tvu Slovenskega naroda (1900-1902), delal pri prvem konsumnem dru\xc5\xa1tvu v Ljubljani (1902-1904), nato od\xc5\xa1el v Trst kjer je sodeloval v uredni\xc5\xa1tvih socialnodemokratskih listov, in iz Trsta 1905 od\xc5\xa1el v Trbovlje, kjer je postal tajnik rudarske organizacije. Ob neuspe\xc5\xa1ni stavki leta 1906 je izgubil slu\xc5\xbebo in bil aretiran. Zaradi hude materialne stiske se je 1907 pridru\xc5\xbeil \xc5\xa1tajerskim Nemcem in postal urednik njihovega \xc4\x8dasopisa \xc5\xa0tajerc, ki ga je urejal do 1918. Odpovedal se je slovenstvu, nastopal proti obrambnemu boju Slovencev, \xc5\xa1e posebej pa je nasprotoval trializmu, to je do leta 1918, ideji o razdelitvi avstroogrkse monarhije v tri dr\xc5\xbeavne enote. \xc5\xa0e maja 1918 je bil z nem\xc5\xa1kimi zastopniki pri cesarju Karlu I., kjer je govoril za dosledno avstrijsko politiko proti nastanku nove jugoslovanske dr\xc5\xbeave. _NEWLINE_Do leta 1905 je sodeloval pri razli\xc4\x8dnih socialnodemokratskih listih, 1902-1904 je urejal Rde\xc4\x8di prapor in 1902 uredil prve 3 \xc5\xa1tevilke Na\xc5\xa1ih zapiskov. Na 4. zboru Jugoslovanske socialnodemokratske stranke v Celju je poro\xc4\x8dal o organizaciji stranke in \xc4\x8dasopisju.'